[{"text_idx": "#000000", "text": "Uned Datblygu Dysgu ac Addysgu"}, {"text_idx": "#000001", "text": "Yn ystod y flwyddyn diwethaf, prynodd y Brifysgol offer Vevox er mwyn cynnal pleidleisiau. Ers hynny, rydym wedi gweld llu o weithgareddau pleidleisio gwych yn cael eu cynnal mewn dosbarthiadau ledled y Brifysgol."}, {"text_idx": "#000002", "text": "Os nad ydych wedi defnyddio Vevox o\u2019r blaen, neu os hoffech rywfaint o arweiniad, bydd Vevox yn cynnal sesiwn hyfforddiant:"}, {"text_idx": "#000004", "text": "Cynhelir y sesiwn hyfforddiant hon ar-lein gan ddefnyddio Teams. Anfonir dolen atoch cyn dechrau\u2019r sesiwn."}, {"text_idx": "#000005", "text": "Am ragor o wybodaeth am Vevox, edrychwch ar ein tudalen ar y we am Offer Pleidleisio Vevox a blogposts."}, {"text_idx": "#000007", "text": "Unwaith eto mae Prifysgol Aberystwyth wedi rhedeg yr Arolwg Mewnwelediad Digidol Myfyrwyr, arolwg sy\u2019n gofyn i ddysgwyr am effaith dysgu ar-lein a dysgu a weithredir a\u0302 thechnoleg. Eleni cwblhaodd dros 600 o fyfyrwyr Prifysgol Aberystwyth yr arolwg."}, {"text_idx": "#000008", "text": "Mae arolwg JISC wedi newid dros y flwyddyn ddiwethaf gyda rhywfaint o\u2019r cwestiynau metrig allweddol wedi\u2019u newid. Ar gyfer y cwestiynau sydd wedi aros yr un fath neu\u2019n debyg iawn gallwn gymharu gyda chanlyniadau y llynedd."}, {"text_idx": "#000009", "text": "Yn y mwyafrif o\u2019r metrigau allweddol hyn gwelwyd cynnydd cadarnhaol gyda Phrifysgol Aberystwyth wedi gwella ers y flwyddyn flaenorol. Caiff y duedd hon i wella ei hadlewyrchu drwy holl ganlyniadau\u2019r arolwg."}, {"text_idx": "#000010", "text": "Yn achos cwestiynau a newidiodd yn y metrigau allweddol nid oes modd cymharu nifer ohonynt oherwydd y newidiadau a wnaed. Er enghraifft y llynedd holwyd am ddeunyddiau dysgu ar-lein \u2018Wedi\u2019u cynllunio\u2019n dda\u2019. Newidiwyd hyn i ddeunyddiau dysgu ar-lein \u2018Difyr a chymhellol\u2019. Gyda thueddiadau dysgu ar-lein mae cwestiynau\u2019n ymwneud a\u0302 chymhelliant yn nodweddiadol yn fwy negyddol, gan wneud cwestiynau sy\u2019n defnyddio\u2019r ansoddeiriau hyn lawer yn fwy negyddol."}, {"text_idx": "#000014", "text": "Mae modd archebu\u2019ch lle ar y digwyddiad hwn nawr drwy dudalen archebu Datblygu Proffesiynol Parhaus y Staff."}, {"text_idx": "#000016", "text": "Cynhelir y gweithdy ar-lein drwy Teams. Bydd dolen yn cael ei hanfon atoch cyn y digwyddiad."}, {"text_idx": "#000017", "text": "Rhoddir disgrifiad o\u2019r sesiwn a bywgraffiad y siaradwr isod."}, {"text_idx": "#000018", "text": "Yn 2015, mabwysiadodd Prifysgol De Montfort Ddylunio Cyffredinol ar gyfer Dysgu (UDL) fel ei dull o ddysgu, addysgu ac asesu i\u2019r sefydliad cyfan, mewn ymateb i\u2019r ffaith bod amrywiaeth eithriadaol ymhlith ei dysgwyr. Mae Dylunio Cyffredinol yn ddull sy\u2019n ymgorffori amrywiaeth o opsiynau sy\u2019n golygu ei fod yn hygyrch ac yn gynhwysol i grwpiau amrywiol o ddysgwyr sydd ag amrywiaeth eang o anghenion a dewisiadau dysgu."}, {"text_idx": "#000019", "text": "Yn y dosbarth meistr hwn, bydd Dr Kevin Merry yn cyflwyno\u2019r dull \u201cBrechdan Caws\u201d o gynorthwyo dysgwyr i feistrioli eu dysgu. Erbyn hyn, y \u2018Brechdan Caws\u2019 yw\u2019r cyfrwng a ddefnyddir gan staff dysgu De Montfort i ddechrau ymgorffori Dylunio Cyffredinol yng ngwaith dylunio eu sesiynau addysgu, eu modiwlau a\u2019u rhaglenni. Yn benodol, bydd Kevin yn darparu cyfres o weithgareddau ymarferol a fydd yn helpu\u2019r cyfranogwyr i ddatgelu sylfeini addysgeg y Brechdan Caws. Ar ben hynny, bydd Kevin yn gwahodd y cyfranogwyr i ddechrau meddwl am rai o\u2019r ystyriaethau allweddol y mae\u2019n rhaid i athrawon eu gwneud wrth gynllunio a dylunio profiadau dysgu o safbwynt Dylunio Cyffredinol, a sut y gellir gwneud hyn gan ddefnyddio ymagwedd systemau\u2019r dull CUTLAS."}, {"text_idx": "#000020", "text": "Yn olaf, bydd Kevin yn gorffen y sesiwn drwy ymdrin a\u0302\u2019r cwestiwn mawr hollol amlwg \u2013 sef asesiadau a ddyluniwyd yn gyffredinol. Trwy ddarparu arweiniad ac enghreifftiau ymarferol o gymhwyster De Montfort ei hun, sef y Dystysgrif O\u0302l-raddedig mewn Dysgu ac Addysgu mewn Addysg Uwch, bydd Kevin, gobeithio, yn chwalu rhai o\u2019r mythau o amgylch Dylunio Cyffredinol ac asesu, gan helpu\u2019r cyfranogwyr i fabwysiadu dulliau o asesu dysgu sy\u2019n canolbwyntio\u2019n fwy ar Ddylunio Cyffredinol."}, {"text_idx": "#000023", "text": "Mae\u2019r modiwlau Blackboard gorau wedi\u2019u trefnu\u2019n effeithiol, yn hawdd llywio drwyddynt ac yn cael eu diweddaru\u2019n rheolaidd. Fodd bynnag, hoffwn ganolbwyntio ar ffyrdd o ddefnyddio Blackboard fel adnodd ar gyfer sgiliau astudio ac ymddygiad academaidd rhagorol. Yn ystod y prosiect Llysgenhadon Dysgu, buom yn trafod beth sy\u2019n gwneud modiwl Blackboard yn un sydd wedi\u2019i gynllunio\u2019n dda. Roedd rhywfaint o\u2019r adborth yn ymwneud a\u0302\u2019n teimlad nad oedd y canllaw cyfeirio a dyfynnu yn hawdd cyrraedd ato nac yn ddigon cynhwysfawr i ddiwallu holl anghenion y myfyrwyr. Trafodwyd y syniad o gynnwys atebion model i\u2019r aseiniad fel templed o\u2019r hyn y mae angen ei gynnwys a sut i fformatio aseiniadau\u2019n gywir. Un ffordd o weithredu ar yr adborth hwn fyddai cynnwys ffolder newydd yn yr adran asesu ac adborth sy\u2019n canolbwyntio ar sgiliau astudio er mwyn gwneud Blackboard yn adnodd gwell i fyfyrwyr."}, {"text_idx": "#000024", "text": "Wrth ddadansoddi\u2019r gwahanol ddulliau o ddefnyddio gwahanol adrannau ar Blackboard yn ystod y profion defnyddioldeb, sylweddolais fod adran ddefnyddiol o\u2019r enw Dulliau Ysgrifennu Academaidd yn newislen modiwl fy adran, Saesneg ac Ysgrifennu Creadigol, nad oedd yn newislenni adrannau eraill. Felly, byddwn yn argymell y dylai \u2018Dulliau Ysgrifennu Academaidd\u2019 fod ar waith ym mhob adran trwy greu ffolder ychwanegol yn yr adran asesu ac adborth i weithredu ar rywfaint o adborth y myfyrwyr. Pam y dylech chi ystyried hyn? A beth fydd cynnwys y ffolder newydd hon? Gan mai Blackboard yw\u2019r wefan a ddefnyddir ar gyfer yr elfen ddysgu a\u2019r elfen academaidd o brofiad y myfyrwyr, credaf y byddai pob myfyriwr yn elwa o ffolder un pwrpas sy\u2019n cyflwyno sgiliau astudio ac chyngor i fyfyrwyr er mwyn iddynt allu weithio tuag at ymddygiad academaidd rhagorol. Yn y ffolder hon, byddai rhestr unigryw o sgiliau astudio cysylltiedig ag anghenion pob adran. Dyma dempled cyffredinol o\u2019r hyn y gallai\u2019r ffolder hon gynnwys:"}, {"text_idx": "#000025", "text": "canllaw cyfeirio a dyfynnu manwl sy\u2019n bodloni taflen arddull pob adrancanllaw o awgrymiadau a sgiliau astudio hanfodol gan gynnwys pwyntiau buddiol ar gyfer ysgrifennu traethodaudolenni i weithdai a gynigir gan y brifysgol ar sgiliau astudioCwestiynau Cyffredin ar sgiliau astudio a gwybodaeth gyffredinol am fodiwlau"}, {"text_idx": "#000028", "text": "Cynhelir ein Fforwm Academi nesaf ar-lein ddydd Iau 2 Rhagfyr, 10yb-11.30yb. Yn y Fforwm Academi hwn, bydd cyfranogwyr yn rhannu eu profiadau a\u2019u dulliau o gynllunio dysgu cyfunol."}, {"text_idx": "#000029", "text": "Mewn ymateb i\u2019r pandemig, bu\u2019n rhaid i lawer ohonom addasu ein harferion addysgu\u2019n sylweddol. I\u2019r rhan fwyaf, roedd hyn yn dibynnu ar gynnydd yn y defnydd o dechnoleg a gweithgareddau ar-lein i fyfyrwyr ymgymryd a\u0302 hwy yn eu hamser eu hunain yn anghydamserol. Mae Cynllunio Dysgu Cyfunol yn edrych ar sut y gallech ddefnyddio neu integreiddio rhyngweithiadau ar-lein wrth addysgu wyneb yn wyneb."}, {"text_idx": "#000030", "text": "Bydd cyfranogwyr yn myfyrio ar eu dulliau presennol o addysgu a sut maent yn cynllunio gweithgareddau ar-lein ac wyneb yn wyneb. Byddwn yn edrych ar rai fframweithiau a fydd o gymorth wrth gynllunio ar gyfer dysgu cyfunol ac yn meddwl am strategaethau ar gyfer integreiddio addysgu ar-lein yn llwyddiannus i ryngweithiadau wyneb yn wyneb, a rhyngweithiadau wyneb yn wyneb i addysgu ar-lein."}, {"text_idx": "#000031", "text": "Edrychwch ar ein trosolwg o Fforymau Academi sydd i ddod ac archebwch eich lle ar-lein."}, {"text_idx": "#000032", "text": "Os oes gennych unrhyw gwestiynau, cysylltwch a\u0302 ni: udda@aber.ac.uk."}, {"text_idx": "#000035", "text": "Mae\u2019r holl wybodaeth fyddwch chi ei hangen ar dudalennau gwe\u2019r Uned Datblygu Dysgu ac Addysgu. Yn ddiweddar rydym ni wedi gweithio\u2019n ddwys gyda chydweithwyr academaidd i ddatblygu datrysiadau i bandemig Covid 19. Bydd ein tudalennau gwe Cefnogi eich Addysgu yn eich helpu gydag amrywiol ddatrysiadau addysgu."}, {"text_idx": "#000036", "text": "Rydym ni\u2019n ysgrifennu blog gyda\u2019r newyddion diweddaraf, manylion am ddigwyddiadau a sesiynau hyfforddi, ac adnoddau."}, {"text_idx": "#000037", "text": "Os bydd angen i chi gysylltu a\u0302 ni gallwch wneud hynny ar un o ddau gyfeiriad ebost:"}, {"text_idx": "#000038", "text": "udda@aber.ac.uk (am gwestiynau addysgegol a chynllunio, neu i drefnu ymgynghoriad) neu"}, {"text_idx": "#000039", "text": "eddysgu@aber.ac.uk (am ymholiadau technegol ynghylch ein harlwy e-ddysgu a restrir isod)"}, {"text_idx": "#000041", "text": "...heriau, awgrymiadau, a dealltwriaeth o nifer wahanol adrannau yn y brifysgol! Rwyf wedi cael amser wrth fy modd dros yr 11 mis diwethaf yn gweithio gyda\u2019r Uned Datblygu Dysgu ac Addysgu fel Arbenigwr Dysgu Ar-lein."}, {"text_idx": "#000042", "text": "Ar o\u0302l dechrau gyda Chynhadledd Dysgu ac Addysgu Flynyddol 2020, roedd hi\u2019n hyfryd bod yn rhan o\u2019r un digwyddiad yn 2021 tuag at ddiwedd fy nghyfnod yn y swydd hon. Y tro hwn, fe wnes i gyflwyniad (er bod hynny yn fy ro\u0302l fel Darlithydd Theatr a Senograffeg gyda ThFfTh) \u2013 cewch hyd i recordiad o\u2019r papur hwnnw yma (dim ond Saesneg). Mae\u2019r ddau ddigwyddiad yn cyplysu amser prysur o ddysgu ac addysgu i mi: ar y cyd a\u0302\u2019m cydweithwyr hyfryd, fe wnes i gynllunio, datblygu a chyflwyno sesiynau hyfforddi ar bopeth o Blackboard i Vevox. Fe wnes i gefnogi staff o sawl adran wahanol i addasu o ddysgu cymysg wyneb yn wyneb, i ddysgu ar-lein yn unig, ac yn o\u0302l. Nid gor-ddweud yw dweud fy mod wedi fy syfrdanu gan yr ymroddiad, y penderfyniad a\u2019r dyfeisgarwch a ddangoswyd gan ein cydweithwyr ledled y brifysgol. Rwy\u2019n siw\u0302r y bydd yr adnoddau a gynhyrchwyd gan yr Uned Datblygu Dysgu ac Addysgu yn parhau i gefnogi staff wrth i ni wynebu blwyddyn academaidd arall a fydd o bosibl yn llawn addasiadau angenrheidiol. Cadwch lygaid ar y tudalennau Hyfforddiant Staff \u2013 byddaf fi\u2019n sicr yn eu defnyddio."}, {"text_idx": "#000043", "text": "Wrth i mi a\u2019m cydweithwyr, sy\u2019n arbenigo ym maes Dysgu Ar-lein, symud ymlaen i heriau eraill, roeddwn eisiau manteisio ar y cyfle hwn i ddiolch i\u2019r holl gydweithwyr yn y Gwasanaethau Gwybodaeth, ac yn arbennig i\u2019r Uned Datblygu Dysgu ac Addysgu, am fod mor groesawgar a chaniata\u0301u i mi feithrin gwell dealltwriaeth a gwerthfawrogiad o\u2019r gwaith amlochrog y mae\u2019r adran yn ei wneud. Diolch o galon i gyd!"}, {"text_idx": "#000044", "text": "Gwella Hygyrchedd \u2013 gwersi a ddysgwyd o ymagwedd gyfunol"}, {"text_idx": "#000045", "text": "Cawsom amrywiaeth eang o gyflwyniadau drwy gydol y gynhadledd. Un thema a ddaeth i\u2019r amlwg i mi oedd y ffordd roedd defnydd o ddull dysgu cyfunol yn cynnig gwell hygyrchedd yn benodol drwy deilwra cynnwys modiwlau i weddu i anghenion myfyrwyr. Ym Mhrifysgol Aberystwyth rydym ni\u2019n falch fod gennym ystod mor amrywiol o fyfyrwyr ac rydym yn darparu dull addysgu cynhwysol. Mae rhai o\u2019r ffyrdd mae ein cyrsiau wedi\u2019u haddasu mewn ymateb i\u2019r amgylchiadau addysgu heriol drwy gydol y pandemig wedi cael effaith sylweddol ar wella hygyrchedd i\u2019n myfyrwyr."}, {"text_idx": "#000046", "text": "Cafwyd sgwrs wych gan Neil Taylor o\u2019r Adran Cyfrifiadureg ar ei brofiadau\u2019n creu adnoddau gwe rhyngweithiol hygyrch. Roedd yn ceisio datrys dryswch ynglyn a\u0302 lleoliad dogfennau roedd wedi\u2019u creu i ddarparu gwybodaeth ar gyfer traethodau hir trydedd flwyddyn. Datblygodd sphinx-doc oedd yn casglu\u2019r holl wybodaeth mewn un lle ac mewn fformat fwy hygyrch. Roedd yn gallu ffurfweddu gwahanol thema\u0302u a ffontiau i gyd-fynd ag anghenion y myfyrwyr. Roedd sgwrs Neil yn pwysleisio pwysigrwydd dyluniad rhyngwyneb y dudalen gwe i sicrhau hygyrchedd eang. I gael rhagor o wybodaeth, cliciwch yma i weld y cyflwyniad."}, {"text_idx": "#000047", "text": "Rhoddodd aelodau o\u2019r Adran Saesneg ac Ysgrifennu Creadigol gyflwyniad oedd yn cyflwyno achos o blaid y model hyflex. Dr Louise Marshall, Dr Malte Urban a\u2019r Athro Matt Jarvis oedd yn arwain y cyflwyniad oedd yn gwerthuso manteision y model addysgu hyflex. Roedd myfyrwyr yn gwerthfawrogi hyblygrwydd y dull addysgu ar-lein, oedd yn golygu os oedden nhw\u2019n absennol oherwydd ynysu, salwch neu amgylchiadau eraill, eu bod yn dal i allu ymgysylltu a\u0302\u2019r cynnwys a mynychu sesiynau. Siaradodd dau fyfyriwr o\u2019r adran, Alex a Louise, am eu profiadau cadarnhaol o\u2019r model hyflex a sut roedd yn gwella hygyrchedd a chynhwysiant. Rhaid cyfaddef mai hwn oedd un o fy hoff gyflwyniadau, felly os cewch chi gyfle, gwrandewch arno. I gael rhagor o wybodaeth, cliciwch yma i weld y cyflwyniad."}, {"text_idx": "#000049", "text": "Roedd cyflwyniad Kittie Belltree, Mary Glasser, Cal Walters-Davies, a Caroline White o\u2019r Gwasanaethau Cymorth i Fyfyrwyr a Gyrfaoedd yn ymwneud ag effeithiau dysgu cyfunol ar fyfyrwyr niwroamrywiol. Nodwyd nad oedd profiad pob myfyriwr o ddysgu cyfunol yn arbennig o fanteisiol a bod rhai myfyrwyr niwroamrywiol yn ei chael yn anodd addasu i\u2019r dulliau newydd o ddysgu ac addysgu. Yn y cyflwyniad cafwyd gwybodaeth gan y gwasanaeth hygyrchedd ar ffyrdd y gall staff gefnogi myfyrwyr niwroamrywiol a helpu i sicrhau bod cynnwys eu modiwlau\u2019n hygyrch. Hefyd cafwyd canllaw defnyddiol ar gyfer addysgu cynhwysol. I gael rhagor o wybodaeth, cliciwch yma i weld y cyflwyniad."}, {"text_idx": "#000050", "text": "Rwy\u2019n credu mai\u2019r hyn mae\u2019r symud cyflym i\u2019r model hyflex wedi\u2019i ddangos yw\u2019r defnydd ehangach posibl o ddulliau gwahanol o addysgu. Mae wedi arwain at ddarlithwyr yn gallu rhoi cais ar gyflwyno dulliau mwy beiddgar o addysgu ac asesu. Mae wedi cynnig cyfle i adrannau fyfyrio ar y ffordd y caiff cynnwys cyrsiau ei gyflwyno ac wedi dysgu rhai gwersi a sgiliau allweddol y gellir eu defnyddio i ddatblygu cynnwys cyrsiau ymhellach."}, {"text_idx": "#000051", "text": "Yn ddiweddar, traddododd yr Athro Rafe Hallett o Brifysgol Keele brif araith a oedd yn ymchwilio i\u2019r cysyniad o fyfyrwyr fel cynhyrchwyr digidol."}, {"text_idx": "#000052", "text": "Roedd ei gyflwyniad yn annog addysgwyr i ddarganfod pa ddulliau y mae myfyrwyr eisoes yn eu defnyddio i gyd-greu ac sy\u2019n eu galluogi i gydweithredu wrth gynhyrchu gwybodaeth. Yn o\u0302l yr Athro Hallett, mae\u2019r dull saerni\u0308ol hwn o weithio yn arwain at brofiad mwy ystyrlon. Mae\u2019r myfyrwyr yn creu allbynnau sydd ar gael yn allanol i systemau prifysgol a gellir eu dangos a\u2019u rhannu fel eu hallbynnau \u2018nhw\u2019. Mae hyn yn cyfrannu at yr ymdeimlad bod eu gwaith \u2018o bwys\u2019, ac mae\u2019n hollol wahanol i gyflwyno asesiad gan ddilyn y diwyg arferol, h.y. asesiad sy\u2019n cael ei ddarllen, ei farcio a\u2019i archifo."}, {"text_idx": "#000053", "text": "Mae galluogi myfyrwyr i fod yn gynhyrchwyr digidol yn golygu bod angen iddynt adeiladu ar y sgiliau sydd ganddynt eisoes ac i ddatblygu critigolrwydd digidol er mwyn dewis yr adnoddau digidol cywir ar gyfer yr hyn y maent yn ceisio\u2019i wneud. Mae\u2019n un ffordd o hwyluso asesiadau mwy dilys, sy\u2019n gysyniad a drafodwyd gan Kay Sambell a Sally Brown yn ein gw\u0302yl fach yn ddiweddar."}, {"text_idx": "#000054", "text": "Beth sydd angen i ni ei ystyried wrth gynllunio ar gyfer addysgu yn 2021/22?"}, {"text_idx": "#000055", "text": "Mae bron yn amser paratoi ar gyfer addysgu yn 2021/22. Er bod llawer o ansicrwydd o hyd ynghylch yr hyn y byddwn yn gallu ei ddarparu, hoffem rannu rai pwyntiau gyda chi sy\u2019n werth eu hystyried wrth gynllunio ar gyfer y flwyddyn nesaf. Mae\u2019r pwyntiau hyn yn codi o\u2019n myfyrdodau a\u2019n profiadau o gefnogi staff a myfyrwyr dros y flwyddyn academaidd ddiwethaf, yn ogystal ag ystyriaethau gan gydweithwyr ar draws y sector."}, {"text_idx": "#000056", "text": "Sut fyddwn ni\u2019n mesur i ba raddau mae myfyrwyr yn ymgysylltu?"}, {"text_idx": "#000057", "text": "Mae\u2019r hyn mae ymgysylltiad myfyrwyr yn ei olygu a sut rydym ni\u2019n ei fesur wedi newid dros y flwyddyn ddiwethaf. O\u2019r blaen mae\u2019n bosibl y byddem ni\u2019n mesur ymgysylltiad myfyrwyr drwy edrych ar eu cyfranogiad yn ystod sesiynau wyneb yn wyneb neu fonitro eu presenoldeb. Ers i ni fod yn addysgu ar-lein, rydym ni efallai\u2019n talu mwy o sylw i ystadegau Panopto, eu cyfranogiad mewn gweithgareddau rhyngweithiol ar Blackboard a sgwrsio yn Teams. Gall egluro\u2019r hyn mae ymgysylltu\u2019n ei olygu i chi a sut rydych chi am ei fesur mewn fformat cyflwyno sy\u2019n debygol o fod yn newydd i chi a\u2019ch myfyrwyr, eich helpu i werthuso eich dulliau a helpu myfyrwyr i ddeall yr hyn a ddisgwylir ganddynt (Love & El Hakim, 2020)."}, {"text_idx": "#000058", "text": "Cymerwch olwg ar y blogiad Monitro Ymgysylltiad Myfyrwyr wrth addysgu ar-lein. (gweithgareddau anghydamserol)Sut allaf i sicrhau dealltwriaeth wrth addysgu ar-lein? (sesiynau ar-lein cydamserol)"}, {"text_idx": "#000059", "text": "Beth fydd ei angen ar ein myfyrwyr?"}, {"text_idx": "#000060", "text": "Yn ystod y pandemig fe wyddom fod llawer o fyfyrwyr yn dioddef unigedd, yn astudio mewn amrywiol amgylcheddau cartref ac yn brwydro gyda gorbryder a chymhelliad. O hyn ymlaen bydd angen i ni roi ystyriaeth i hyn a chydbwyso\u2019r angen cynyddol am oriau cyswllt a chymdeithasoli gydag arferion addysgegol gorau. Er na allwn edrych ymlaen at y flwyddyn nesaf gyda sicrwydd, mae\u2019n hanfodol ein bod yn darparu ymdeimlad o strwythur i\u2019n myfyrwyr lle bo\u2019n bosibl. Un o\u2019r arferion gorau a bwysleisiwyd dros y misoedd diwethaf yw creu \u2018mapiau\u2019 sy\u2019n dweud wrth y myfyrwyr beth sydd angen iddyn nhw ei wneud ac erbyn pryd. Thema arall sy\u2019n ymddangos ar draws y sector yw adeiladu cymuned o ddysgwyr i fynd i\u2019r afael ag unigedd."}, {"text_idx": "#000062", "text": "Sut fyddwn ni\u2019n rheoli disgwyliadau myfyrwyr?"}, {"text_idx": "#000063", "text": "Dyw rheoli disgwyliadau myfyrwyr byth yn hawdd a gall fod yn fwy heriol fyth dros y flwyddyn nesaf. Un ffordd o reoli disgwyliadau\u2019n effeithiol yw drwy gynnal sgwrs barhaus gyda myfyrwyr a gallu addasu lle bo\u2019n bosibl. Mae trin myfyrwyr fel partneriaid wrth gynllunio eu dysgu hefyd yn cynnwys esbonio pam ein bod yn eu haddysgu yn y ffordd a wnawn, hyd yn oed os nad dyma oedden nhw\u2019n ei ddisgwyl. Yn olaf, mae sgaffaldio eu dysgu ym mha bynnag ffurf mae\u2019n digwydd yn debygol o gynyddu eu boddhad."}, {"text_idx": "#000065", "text": "Sut fydd ein ro\u0302l fel addysgwyr a gweithwyr addysg proffesiynol yn newid?"}, {"text_idx": "#000066", "text": "Mae dull yr ystafell ddosbarth wyneb i waered a hyrwyddwyd gan ein sefydliad yn ystod y flwyddyn academaidd hon yn newid dynameg grym yn yr ystafell ddosbarth. Mae\u2019n caniata\u0301u mwy o ddewis i fyfyrwyr o ran sut a phryd maen nhw\u2019n dysgu. Mae hefyd yn gosod mwy o bwyslais ar diwtoriaid fel mentoriaid a hwyluswyr yn hytrach na darlithwyr. Yn y dyfodol, mae\u2019n debygol y bydd y berthynas rhwng myfyrwyr a staff yn trawsnewid ymhellach. Fel y nodwyd yn gynt, gallai fod yn gyfle i weithio mewn partneriaeth gyda myfyrwyr, gan ganiata\u0301u iddynt fod yn asiantau eu profiad dysgu eu hunain."}]